2. ปัจจัยความเสี่ยงและการบริหารความเสี่ยง

1)  ความเสี่ยงจากความผันผวนของอัตราดอกเบี้ย

เนื่องจากรายได้หลักของบริษัท คือ ดอกเบี้ยรับจากการให้สินเชื่อ ซึ่งบริษัทคิดอัตราดอกเบี้ยกับลูกค้าเป็นแบบอัตราคงที่ตลอดอายุสัญญา (FLAT RATE) ณ วันที่ทำสัญญากับลูกค้า ในขณะที่เงินทุนของบริษัท มาจากกระแสเงินสดจากการดำเนินงาน การกู้ยืมจากสถาบันการเงิน และการออกตราสารหนี้ เช่น หุ้นกู้ ตั๋วแลกเงิน ดังนั้นการเปลี่ยนแปลงของอัตราดอกเบี้ยในตลาดเช่าซื้อและอัตราดอกเบี้ยเงินกู้ยืมจากสถาบันการเงิน จึงส่งผลกระทบต่อการดำเนินธุรกิจของบริษัท เนื่องจากอัตราดอกเบี้ยเงินกู้ที่บริษัทจะได้มาในอนาคตจะปรับสูงขึ้น ในขณะที่อัตราดอกเบี้ยรับยังไม่สามารถปรับตัวเพิ่มขึ้นตามทันอัตราดอกเบี้ยเงินกู้นั้น บริษัทจึงมีนโยบายในการบริหารความเสี่ยง ดังนี้

1. การทำสัญญาเงินกู้ระยะยาวแบบกำหนดอัตราดอกเบี้ยแน่นอน กับธนาคารพาณิชย์ และสถาบันการเงินหลายแห่งในประเทศ และการพยายามรักษาสัดส่วนของเงินกู้ระยะยาวให้มีกำหนดระยะเวลาการชำระคืนสอดคล้องกับกระแสเงินสดที่ได้รับชำระค่างวดจากลูกหนี้เช่าซื้อ เพื่อลดความเสี่ยงจากความผันผวนของอัตราดอกเบี้ยระยะสั้น

  2. พยายามรักษาส่วนต่างอัตราดอกเบี้ยให้เหมาะสม ด้านรายได้ดอกเบี้ยรับ
  บริษัทได้ปรับบัญชีการให้สินเชื่อเช่าซื้อรายย่อย โดยเฉพาะรถยนต์ใช้แล้วเพิ่มมากขึ้น
  เพื่อให้ได้รับอัตราดอกเบี้ยที่สูงเข้ามา เพื่อช่วยสนับสนุนอัตราดอกเบี้ยจากการให้สินเชื่อโดยรวม
  ขณะเดียวกันบริษัทก็สามารถกระจายความเสี่ยงออกไปได้ ดีขึ้น

ณ วันที่ 31 ธันวาคม 2552 บริษัทมีเงินกู้ระยะยาวจำนวน 289.74 ล้านบาท
(รวมส่วนที่ถึงกำหนดชำระภายในหนึ่งปี) คิดเป็นร้อยละ 75.66 ของยอดหนี้ทั้งหมด
และมีเงินกู้ยืมระยะสั้นจำนวน 93.19 ล้านบาท คิดเป็นร้อยละ 24.34 ของยอดหนี้ทั้งหมด
ทั้งนี้บริษัทมีสัดส่วนเงินกู้ยืมแยกตามอัตราดอกเบี้ยคงที่ (Fixed Rate) และอัตราดอกเบี้ยลอยตัว
(Float Rate) ดังนี้

  ------------------------------------------------------------------------------
  ประเภทอัตราดอกเบี้ย   31                31 ธันวาคม           31 ธันวาคม  
                     ธันวาคม            2551                2550       
                     2552                                             
  ------------------ -------- -------- ---------- -------- ---------- ----------
                     ล้านบาท   ร้อยละ    ล้านบาท     ร้อยละ    ล้านบาท     ร้อยละ

  คงที่*               16.19    4.23     311.24     29.70    515.35     41.36

  ลอยตัว**            366.74   95.77    736.68     70.30    730.52     58.64

  รวมทั้งสิ้น            382.93   100.00   1,047.92   100.00   1,245.87   100.00
  ------------------------------------------------------------------------------

หมายเหตุ : * เงินกู้ประเภทอัตราดอกเบี้ยคงที่ ได้แก่ เงินกู้ยืมระยะสั้น เงินกู้ยืมระยะยาว

** เงินกู้ประเภทอัตราดอกเบี้ยลอยตัว ได้แก่ เงินเบิกเกินบัญชีธนาคาร, เงินกู้ยืมระยะสั้น
และเงิน กู้ยืมระยะยาว (รวมเงินกู้ยืมระยะยาวที่ครบกำหนดชำระภายใน 1 ปี)

2)  ความเสี่ยงทางด้านสินเชื่อที่ไม่ก่อให้เกิดรายได้

ความเสี่ยงทางด้านสินเชื่อที่ไม่ก่อให้เกิดรายได้ เป็นความเสี่ยงหนึ่งที่อาจเกิดขึ้นจากการให้สินเชื่อ
ดังนั้นผู้ให้บริการสินเชื่อต้องมีพนักงานที่มีคุณภาพ มีระบบการอนุมัติสินเชื่อที่ดี บริษัทจึงยึดถือหลัก
"ป้องกันไว้ก่อน"
เป็นนโยบายในการอำนวยสินเชื่อและเน้นเรื่องการบริหารการเก็บหนี้อย่างมีประสิทธิภาพ
รวมทั้งให้ความสำคัญต่อคุณภาพของลูกหนี้ โดยการเข้าร่วมเป็นสมาชิก บริษัทข้อมูลเครดิตแห่งชาติ
จำกัด ตั้งแต่มกราคม 2548 เป็นต้นมา

เพื่อลดโอกาสในการเกิดหนี้ที่ไม่ก่อให้เกิดรายได้ ให้น้อยที่สุด
บริษัทจึงมีมาตรการในการป้องกันความเสี่ยง อันประกอบด้วย การคัดเลือกลูกค้าที่มีคุณภาพ
การมีมาตรการอนุมัติสินเชื่อที่เข้มงวดและรัดกุมทุกขั้นตอน
มีระบบควบคุมและติดตามหนี้อย่างมีประสิทธิภาพ
อีกทั้งการว่าจ้างบุคคลภายนอกให้ติดตามหนี้อีกทางหนึ่งด้วย นอกจากนี้
บริษัทยังเน้นการคัดเลือกทรัพย์สินที่มีสภาพคล่องและได้รับความนิยม
หากเกิดกรณีที่ลูกหนี้ไม่สามารถชำระหนี้คืนได้ บริษัทจะสามารถขายทรัพย์สินดังกล่าวได้อย่างรวดเร็ว
และหากมูลค่าจากการขายทรัพย์สินที่ยึดมามีจำนวนไม่เพียงพอกับมูลหนี้คงค้าง
บริษัทสามารถติดตามและฟ้องร้องดำเนินคดี เรียกร้องมูลหนี้ส่วนที่เหลือจากลูกหนี้ได้
แต่หากเกิดหนี้ที่ไม่ก่อให้เกิดรายได้ขึ้นแล้ว
บริษัทจะจัดให้มีการสำรองตามลำดับชั้นของการค้างชำระในงบการเงินตามนโยบายและหลักเกณฑ์การตั้งสำรองหนี้สงสัยจะสูญของบริษัทอย่างเข้มงวด
พร้อมกับดำเนินการตามนโยบายการจัดเก็บสินเชื่อและเร่งรัดหนี้สินที่เข้มงวดทุกรูปแบบ
เพื่อให้รับหนี้ที่ค้างชำระกลับคืนมาให้ได้มากและรวดเร็วที่สุด
ปัจจุบันบริษัทมียอดลูกหนี้เช่าซื้อและเช่าการเงินที่คาดว่าจะไม่ก่อให้เกิดรายได้จำนวน 86.09
ล้านบาท โดยมีค่าเผื่อหนี้สงสัยจะสูญ คิดเป็นร้อยละ 2.88 ของยอดหนี้คงเหลือ

3)  ความเสี่ยงด้านการตลาดและการแข่งขัน

จากสภาวะเศรษฐกิจในปัจจุบัน ส่งผลให้เกิดการแข่งขันที่ค่อนข้างรุนแรงในธุรกิจเช่าซื้อรถยนต์
จากผู้ประกอบการที่มีผู้ถือหุ้นรายใหญ่เป็นสถาบันการเงิน
หรือบริษัทในเครือของผู้ผลิตหรือผู้แทนจำหน่ายรถยนต์
ซึ่งจะแข่งขันกันในรูปของการเพิ่มยอดจัดสินเชื่อ การลดอัตราดอกเบี้ย หรือการขยายเวลาผ่อนชำระ
แต่ผู้ประกอบการเหล่านี้ไม่ใช่คู่แข่งของบริษัทโดยตรง
เนื่องจากผู้ประกอบการเหล่านี้จะมุ่งเน้นไปที่การปล่อยสินเชื่อให้กับรถยนต์ใหม่
ซึ่งมีมูลค่าหลักประกันสูงกว่ารถยนต์ใช้แล้ว
โดยในปัจจุบันสัดส่วนของการให้สินเชื่อเช่าซื้อรถยนต์ใหม่ต่อการให้สินเชื่อเช่าซื้อรถยนต์ใช้แล้วอยู่ที่ประมาณร้อยละ
75 ต่อร้อยละ 25 ของมูลค่าตลาดสินเชื่อเช่าซื้อรถยนต์
และถึงแม้ว่าสภาวะการแข่งขันที่สูงจะทำให้อัตราดอกเบี้ยสินเชื่อเช่าซื้อรถยนต์ลดต่ำลง
โดยเฉพาะรถยนต์ใหม่
จึงทำให้ผู้ประกอบการบางรายมีการปรับตัวและขยายสัดส่วนไปยังการให้สินเชื่อรถยนต์ใช้แล้วที่มีอัตราดอกเบี้ยที่สูงมากขึ้นนั้น
แต่บริษัทยังคงไม่ถือว่าเป็นคู่แข่งโดยตรงกับบริษัทเช่นกัน
เนื่องจากผู้ประกอบการเหล่านั้นยังคงให้ความสำคัญกับรถยนต์ใช้แล้วที่มีราคาสูงตั้งแต่
450,000-700,000 บาท ขึ้นไป เนื่องจากรถยนต์ใช้แล้วที่มีมูลค่าหลักประกันสูง
จะทำให้ยอดสินเชื่อต่อคันคิดเป็นจำนวนเงินสูงกว่ารถยนต์ใช้แล้วที่มีมูลค่าหลักประกันต่ำกว่า
ในขณะที่บริษัทเน้นลูกค้ารายย่อยซึ่งต้องการสินเชื่อรถยนต์ใช้แล้วระดับเฉลี่ยประมาณคันละ
100,000-450,000 บาท

บริษัทมีการบริหารความเสี่ยงด้านนี้ ด้วยการรวบรวมพันธมิตรที่ดี
มีธุรกิจและประสบการณ์ด้านการค้าปลีกรถยนต์ ผู้จำหน่ายรถยนต์ใช้แล้ว
รวมถึงผู้ให้บริการสินเชื่อรายย่อยอื่น เพื่อนำธุรกิจเหล่านั้นมาสนับสนุนธุรกิจของบริษัทอีกทางหนึ่ง
รวมทั้งยังนำความรู้และประสบการณ์เข้ามาพัฒนาองค์กรให้สามารถแข่งขันพร้อมทั้งพยายามขยายและรักษาฐานลูกค้าเดิมไว้
เพื่อเพิ่มส่วนแบ่งตลาดให้มากยิ่งขึ้น และการพยายามหาแหล่งเงินทุนที่จะให้ต้นทุนต่ำแก่บริษัท
เพื่อนำมาขยายธุรกิจ และขยายการให้บริการออกไปยังต่างจังหวัดมากขึ้น
เนื่องจากการแข่งขันยังต่ำกว่าตลาดในเขตกรุงเทพมหานครและปริมณฑล
รวมถึงมีการฝึกอบรมพัฒนาบุคลากรในด้านการบริการ ให้มีบริการที่มีคุณภาพและรวดเร็วทันใจ
ทำให้ลูกค้าเกิดความพึงพอใจสูงสุดจนกลับมาใช้บริการ
หรือแนะนำลูกค้ารายอื่นมาใช้บริการของบริษัทอีกทางหนึ่ง

4)  ความเสี่ยงจากการให้สินเชื่อรถยนต์ใช้แล้ว

ความเสี่ยงทางด้านการให้สินเชื่อเกิดจากการที่ลูกค้าหรือคู่สัญญา
ไม่สามารถปฏิบัติตามข้อกำหนดในสัญญาที่ทำไว้กับบริษัท และทำให้เกิดความเสียหายแก่บริษัท
บริษัทมีนโยบายในการลดความเสี่ยง โดยในการให้สินเชื่อนั้น บริษัทไม่เพียงแต่ยึดคุณภาพของลูกหนี้
กับความสามารถในการชำระเงินของลูกหนี้เป็นหลักสำคัญในการวิเคราะห์และอนุมัติสินเชื่อเท่านั้น
บริษัทยังพิจารณาถึงยี่ห้อ ประเภท รุ่น และปีของรถยนต์ที่เช่าซื้อที่ได้รับความนิยม
มีอายุการใช้งานได้ยาวนาน และมีสภาพคล่องสูง ซึ่งสามารถขายต่อง่ายและได้ราคาดีด้วย
เนื่องจากการให้สินเชื่อรถยนต์ใช้แล้ว และรถยนต์ใหม่นั้น มีความเสี่ยงที่แตกต่างกัน
ซึ่งความเสี่ยงของรถยนต์ใช้แล้วจะสูงกว่า

ดังนั้นในการบริหารความเสี่ยงด้านนี้ บริษัทจึงมุ่งเน้นมาตรการการอนุมัติสินเชื่อที่รัดกุม
มีการตรวจสอบตัวตนและสถานภาพของลูกค้าอย่างเข้มงวด
การคัดเลือกตัวแทนจำหน่ายรถยนต์ใช้แล้วที่มีมาตรฐาน มีฐานะการเงินมั่นคง
และมีความซื่อสัตย์สุจริต และเสนอขายรถยนต์ใช้แล้วที่มีคุณภาพได้มาตรฐานในราคาที่เหมาะสม
ซึ่งจะช่วยลดความเสี่ยงที่อาจเกิดขึ้นจากคุณภาพของรถยนต์ใช้แล้วที่ไม่ได้มาตรฐาน
รวมทั้งช่วยสร้างความมั่นใจให้กับลูกค้า ทั้งนี้
บริษัทมีทีมงานที่มีประสบการณ์ในการทำการตลาดสินเชื่อรถยนต์ใช้แล้ว
ซึ่งมีความเชี่ยวชาญในการประเมินราคารถยนต์และตรวจสอบสภาพรถยนต์ใช้แล้วโดยเฉพาะ
ช่วยให้การวิเคราะห์สินเชื่อมีความถูกต้องแม่นยำ
มีการจัดอบรมพนักงานของบริษัทให้มีความรู้ความชำนาญ ในการวิเคราะห์สภาพของรถยนต์
รู้มาตรฐานราคากลางที่เหมาะสมของรถยนต์แต่ละรุ่น รวมถึงการมีหน่วยงานเร่งรัดและติดตามหนี้
เป็นผู้ดำเนินการเร่งรัดหนี้ หรือทำการยึดทรัพย์กลับคืนมา เพื่อนำไปประมูลขายทอดตลาดโดยเร็ว
ส่วนผลต่างที่เป็นผลขาดทุนจากการประมูลขายทอดตลาดรถยึด
จะถูกนำไปฟ้องเรียกค่าชดเชยจากลูกหนี้ผู้เช่าซื้อ และผู้ค้ำประกันต่อไป

5)  ความเสี่ยงจากการด้อยค่าของหลักประกัน

การให้สินเชื่อของบริษัท จะต้องมีการนำทรัพย์ที่ขอทำเช่าซื้อเป็นหลักประกัน
แต่ทรัพย์เหล่านั้นย่อมมีการด้อยมูลค่า ตามสภาพการใช้งานและความต้องการของตลาด
กรณีการให้สินเชื่อเช่าซื้อรถยนต์ ราคาของรถยนต์จะลดลงตามระยะเวลา สภาพการใช้งาน
และสภาพคล่องของการซื้อขายในตลาดรถยนต์ใช้แล้วในขณะ ใด ๆ ดังนั้น
หากมูลค่าของรถยนต์ซึ่งเป็นหลักประกันได้ลดลงมาก
จนทำให้ราคาขายของรถยนต์ต่ำกว่ายอดหนี้คงเหลือ โอกาสที่ลูกค้าจะทิ้งรถยนต์ที่เช่าซื้อ
ไม่ผ่อนชำระหนี้เช่าซื้อต่อจะเกิดสูงขึ้น

จากความเสี่ยงดังกล่าว บริษัทจึงได้เน้นมาตรการการปล่อยสินเชื่อ และการเร่งรัดติดตามหนี้
โดยควบคุมการปล่อยสินเชื่อไม่ให้มีมูลค่าสูงกว่าราคากลางของรถยนต์ที่ซื้อขายขณะนั้น
อีกทั้งการให้มีเงินดาวน์ที่ไม่ต่ำเกินไป
รวมถึงการเน้นให้สินเชื่อสำหรับรถยนต์ชั้นนำที่ได้รับการยอมรับ
มีความคล่องตัวในการซื้อขายในตลาดรถยนต์มือสองพอสมควร สำหรับการติดตามเร่งรัดหนี้สิน
บริษัทมีส่วนงานเร่งรัดหนี้สิน และการว่าจ้างบุคคลภายนอกทำหน้าที่ในการติดตามหนี้สิน
และการยึดทรัพย์กลับคืนมา เพื่อประมูลขายทอดตลาดโดยเร็ว
ทั้งนี้จากสถิติการประมูลขายรถยนต์ของบริษัทในปีที่ผ่านมา
ซึ่งดำเนินการโดยบริษัทและบริษัทตัวแทนการประมูล ส่วนใหญ่จะได้ราคาโดยประมาณร้อยละ 80
ของยอดหนี้ สำหรับส่วนต่างที่เป็นผลขาดทุนจากการประมูลขายทอดตลาดรถยึด
บริษัทจะนำไปฟ้องร้องเรียกค่าชดเชยจากลูกหนี้ผู้เช่าซื้อและผู้ค้ำประกันต่อไป